Som en del af Frederikshavn Kommunes ønske om at fremme unges mentale sundhed, er der afsat midler til en forældrerettet indsats. En del af det løber af stablen i aften, når forældre fra hele kommunen kan deltage i et webinar for at få tips og tricks til at tackle og rumme teenageren med eksperten Sofie Münster. - Livet som teenagere byder på store forandringer - ikke kun for børnene, men også for os forældre. På den ene side opstår nye bekymringer om børnenes trivsel, selvværd, store følelser og liv på egen hånd med venner, fester, alkohol, rygning og sociale medier. - På den anden side har vi ikke længere den samme adgang til barnets indre liv, som vi havde, da de var små. Det kan være en udfordring i mange familier, da der kan opstå konflikter, og mange forældre oplever en langt dårligere kontakt og negative dynamikker i forholdet til deres børn, fortæller børne- og forældreekspert Sofie Münster. Gode råd til forældre Webinaret i aften er for forældre, men der er også et webinar til de fagprofessionelle, der arbejder med unge i skoler, på ungdomsuddannelser og så videre. Efter webinaret får forældre adgang til en gratis håndbog med nogle helt konkrete råd. - Målet er at støtte dit barn i at turde stå ved sig selv og sine grænser, så det kan træffe nogle gode valg for sig selv. Du får nogle konkrete redskaber til bl.a. at kommunikere konstruktivt, så små ting ikke ender i store konflikter – og til at tage de svære snakke, så de unge får lyst til at dele deres liv med dig - uanset om det handler om svære følelser, sex eller venskaber, siger børne- og familieekspert, Sofie Münster.

Opsummering:
Hvordan bevarer man en tæt relation til en teenager, der er ved at løsrive sig?